**פרויקט יהלום לשילוב ותמיכה לימודית וחברתית של סטודנטים על הרצף האוטיסטי בתפקוד גבוה שנה"ל תשע"ט**

פרויקט יהלום מופעל על ידי דקאנט הסטודנטים בראשותה של הפרופ' טובה מוסט והשירות הפסיכולוגי בראשותו של מר אלברטו מסצי'אני. רכז הפרויקט הוא מר יואב ראובן.

מטרת הפרויקט הינה יצירת תשתית אקדמית וחברתית לשילובם של סטודנטים המאובחנים על הרצף האוטיסטי בתפקוד גבוה, תוך ביסוס תשתית אישית מתאימה המורכבת מתמיכה וסיוע לכל סטודנט על פי צרכיו.

הפרויקט מתמקד בתמיכה וסיוע להסתגלות ולהשתלבות בסביבה האקדמית והחברתית היומיומית, תוך בחינת האפשרות הן למתן התאמות לימודיות והן לליווי אישי על ידי סטודנטים בקמפוס, ובשימת דגש על הקניית מיומנויות וכלים להתמודדות עצמאית בדרך לרכישת השכלה.

תמיכה וסיוע אלה צפויים להוביל לתרומה משמעותית בעצמאות הסטודנטים ובביטחון העצמי שלהם, ובהמשך הדרך, עשויים גם לתרום להרחבת יריעת האפשרויות העומדות בפניהם לשילובם בשוק העבודה.

**התמיכה המוצעת למשתתפי הפרויקט:**

* ליווי ותמיכה מצד הצוות המקצועי לסטודנטים ולחונכים:

- תמיכה חברתית במיומנויות יומיומיות.

- תמיכה לימודית באמצעות חונכים תוך הקניית כלים ללמידה יעילה, בהתאם לצרכי הסטודנט.

* התאמות בתנאי הלמידה וההיבחנות, וכן תיווך אל מול סגל האוניברסיטה.
* **בהמשך הדרך -** קשר עם גופים העוסקים בהשמה לאוכלוסיות ייחודיות, במטרה לשלב את הבוגרים בעולם התעסוקה.
* סדנאות להקניית מיומנויות להתמודדות ולתפקוד עצמאי, כגון סדנת כישורי חיים

**למי מיועד הפרויקט?**

הפרויקט מיועד לסטודנטים הלומדים במסלולי לימודים שונים באוניברסיטת תל אביב ומותאם לכל מסלול בהתאם לדרישותיו.

**אופן הפנייה לקבלת תמיכה במסגרת פרויקט יהלום:**

סטודנטים המעוניינים להשתלב בפרויקט יהלום, מוזמנים לפנות לרכזת התמיכה של הפרויקט, מר יואב ראובן, בדוא"ל **assist@tauex.tau.ac.**il.

הפונים יזומנו לריאיון אישי בו תיבדק התאמתם לליווי ולתמיכה במסגרת הפרויקט על בסיס מסמכים אותם יציגו הן מהתחום הרפואי, הן מתחומי הרווחה והן מהתחומים האקדמיים.

**לפרויקט דרושים חונכים**

אנו מחפשים חונכים מסורים, המעוניינים בהתנסות קלינית מעניינת, עם אוכלוסיית סטודנטים הנמצאים על הרצף האוטיסטי. המתנדבים שלנו יקבלו הדרכה וליווי על ידי פסיכולוגית במהלך תקופת ההתנדבות פעם בשבוע/שבועיים, במסגרת השירות הפסיכולוגי באוניברסיטת תל אביב. המתנדבים ייתרמו הן מהסיפוק שבנתינה לזקוקים לכך, והן מהתנסות מעשירה עם בעלי מוגבלות נפשית לקראת התואר השני. בסיומה של השנה תינתן למתנדב המלצה שתשקף את העשייה מטעם השרות הפסיכולוגי.

ההתנדבות כוללת: סיוע לסטודנטים ברמה החברתית על ידי יצירת קשר אישי ומתן אוזן קשבת, ובמידת הצורך, סיוע בארגון החומר הלימודי ובהתנהלות הלימודית. ההתנדבות תתקיים במסגרת חד שבועית (תיתכן אפשרות למפגשים של פעמיים בשבוע, בהתאם למקרה ולצורך). אורכו של כל מפגש הינו שעה וחצי.

ההתחייבות לפרויקט הינה עד לסיום השנה האקדמית. מספר המקומות מוגבל.

**סטודנטים יקרים,**

**אם ברצונכם לקחת חלק בפרויקט חשוב ומעניין המאפשר מעורבות משמעותית בתהליכים הכוללים צמיחה והתפתחות של סטודנטים בעלי צרכים מיוחדים, והנכם בעלי סבלנות, אכפתיות ורצון להעניק מעצמכם – אנו רוצים אתכם עימנו.**

**ליצירת קשר יש לפנות לד"ר ליאת סורסקי:**

**תיבת דוא"ל:** **assist@tauex.tau.ac.il**